CELEX: 32019D1182
Language: da
Date: 2019-07-03 00:00:00
Title: Kommissionens afgørelse (EU) 2019/1182 af 3. juli 2019 om forslaget til borgerinitiativ »EU-lovgivning, minoritetsrettigheder og demokratisering af spanske institutioner« (meddelt under nummer C(2019) 4972)

11.7.2019   
               
               
                  DA
               
               
                  Den Europæiske Unions Tidende
               
               
                  L 185/46
               
            
         KOMMISSIONENS AFGØRELSE (EU) 2019/1182
         af 3. juli 2019
         om forslaget til borgerinitiativ »EU-lovgivning, minoritetsrettigheder og demokratisering af spanske institutioner«
         
            
               (meddelt under nummer C(2019) 4972)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
         ud fra følgende betragtninger:
         
                     (1)
                  
                  
                     Emnet for forslaget til borgerinitiativ »EU-lovgivning, minoritetsrettigheder og demokratisering af spanske institutioner« er følgende: »Systemiske risici i Spanien, behandling af minoriteter og det presserende behov for at tilskynde til handling for at bidrage til at demokratisere landet og sikre overholdelsen af grundlæggende principper i EU-lovgivningen«.
                  
               
                     (2)
                  
                  
                     Målene for forslaget til borgerinitiativ er følgende: »Vores mål er at sikre, at både Kommissionen og Parlamentet er fuldt ud klar over den aktuelle situation i Spanien, de systemiske risici i landet, den manglende overholdelse af de regler og vejledende principper, der er fastsat i EU-lovgivningen, og behovet for at træffe foranstaltninger for at bidrage til at forbedre de demokratiske normer i Spanien og dermed garantere minoriteters og alle spanske borgeres rettigheder og frihedsrettigheder ved hjælp af EU-lovgivning og -instrumenter«.
                  
               
                     (3)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (4)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
                  
               
                     (5)
                  
                  
                     I henhold til artikel 4, stk. 2, i forordning (EU) nr. 211/2011 registrerer Kommissionen et forslag til borgerinitiativ, forudsat at de betingelser, der er fastsat i samme forordnings artikel 4, stk. 2, litra a)-d), er opfyldt.
                  
               
                     (6)
                  
                  
                     Med forslaget til borgerinitiativ opfordres Kommissionen til inden for rammerne af Kommissionens meddelelse til Europa-Parlamentet og Rådet med titlen »En ny EU-retlig ramme for at styrke retsstatsprincippet« (COM(2014) 158) at undersøge situationen i Spanien for så vidt angår uafhængighedsbevægelsen i den catalanske region og til efter omstændighederne at træffe foranstaltninger i den forbindelse. Med forslaget til borgerinitiativ opfordres Kommissionen derimod ikke til at fremsætte et forslag til EU-retsakt.
                  
               
                     (7)
                  
                  
                     Af disse grunde er det åbenbart, at forslaget til borgerinitiativ falder uden for Kommissionens beføjelse til at fremsætte et forslag til EU-retsakt til gennemførelse af traktaterne, jf. artikel 4, stk. 2, litra b), i forordning (EU) nr. 211/2011, sammenholdt med dennes artikel 2, nr. 1) —
                  
               VEDTAGET DENNE AFGØRELSE:
         
            Artikel 1
            Det afslås at registrere forslaget til borgerinitiativ »EU-lovgivning, minoritetsrettigheder og demokratisering af spanske institutioner«.
         
         
            Artikel 2
            Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativ »EU-lovgivning, minoritetsrettigheder og demokratisering af spanske institutioner«, som repræsenteres ved Elisenda Paluzie og Gérard Onesta, der fungerer som kontaktpersoner.
         
         
            Udfærdiget i Bruxelles, den 3. juli 2019.
            
               
                  På Kommissionens vegne
               
               Frans TIMMERMANS
               
                  Førstenæstformand
               
            
         
         
            (1)  EUT L 65 af 11.3.2011, s. 1.